དེ་ཉིན་ཕྱི་དྲོ་ཆུ་ཚོད་༦།༣༠ཐོག་སྐུ་ཞབས་ཁོང་ལ་ཚོགས་དྲུང་ལས་ཁུངས་ནས་རྡ་ས་མེག་གྷན་བོད་ཀྱི་གསོལ་མགྲོན་ཁང་དུ་གསོལ་ཚིགས་ཤིག་འདེགས་འབུལ་ཞུས་གནང་ཡོད་པ་དང་།དེའི་སྐབས་ཐོག་མར་དཔལ་ལྡན་ཚོགས་གཙོ་སྦྲེལ་པོ་མཆོག་གིས་གསོལ་ཚིགས་ཐོག་ཕེབས་པའི་སྤྱི་འཐུས་རྒྱུན་ལས་དང་།ཚོགས་དྲུང་ལས་ཁུངས་ཀྱི་ལས་བྱེད་རྣམས་ངོ་སྤྲོད་གནང་རྗེས།ནམ་རྒྱུན་འཚོ་བའི་ནང་རང་ཉིད་ཀྱི་ཐུན་མོང་མིན་པའི་སྐད་ཡིག་བཀོལ་སྤྱོད་བྱེད་རྒྱུའི་གལ་ཆེའི་རང་བཞིན་སྐོར་དང་།དེ་བཞིན་ཁོར་ཡུག་སྲུང་སྐྱོབ་བྱེད་གལ་ཆེན་པོ་ཡིན་པའི་སྐོར།བཙན་བྱོལ་སྤྱི་ཚོགས་ནང་གི་འོས་བསྡུའི་འགྲོ་ལུགས་སོགས་བོད་མིའི་མང་གཙོའི་འཕེལ་རིམ་ཐོག་བགྲོ་གླེང་ལྷུགས་པོ་གནང་ཡོད།སྐབས་དེར་ཁོང་གིས་ཤིང་ནགས་སོགས་གཅོད་འབྲེགས་ཀྱིས་ཕྱི་དངོས་པོའི་ཨར་ལས་འཛུགས་བསྐྲུན་བྱེད་པ་དེ་ཡར་རྒྱས་མིན་པ་མ་ཟད།དེས་འབྱུང་འགྱུར་ཁོར་ཡུག་ལ་དེ་བས་གནོད་སྐྱོན་ཚབས་ཆེ་བཟོ་བ་དང་།རང་བྱུང་ཁོར་ཡུག་གི་སྣོད་བཅུད་ལའང་དོ་ཕོག་འགྲོ་ཡི་ཡོད་པ་སོགས་གསུངས་གནང་སོང་།